ธปท.ชี้การอัดฉีดสภาพคล่องของเฟดกระทบน้อยกว่าที่คาด
ธปท.ชี้ การอัดฉีดสภาพคล่องของเฟด กระทบน้อยกว่าที่คาด เนื่องจากเป็นการทยอยดำเนินการ
26 ต.ค. 2553

ธปท.ชี้ การอัดฉีดสภาพคล่องของเฟด กระทบน้อยกว่าที่คาด เนื่องจากเป็นการทยอยดำเนินการ
น.ส.วงษ์วธู โพธิรัชต์ ผู้อำนวยการอาวุโส ฝ่ายตลาดเงินและบริหารเงินสำรอง ธนาคารเเห่งประเทศไทย (ธปท.)  กล่าวว่า  ธนาคารกลางสหรัฐดำเนินนโยบายผ่อนคลายด้านปริมาณ (QE) หรือ อัดฉีดสภาพคล่องเพิ่มเติมเข้าสู่ระบบอีกรอบ ในวงเงิน 5 เเสนล้านเหรียญสหรัฐจริง ก็คงส่งผลกระทบต่อภาวะเงินทุนไหลเข้า ในภูมิภาคอาเซียน รวมถึงประเทศไทยไม่มากนัก เนื่องจากธนาคารกลางสหรัฐ (เฟด) น่าจะทยอยปล่อยสภาพคล่องเข้าสู่ระบบทีละก้อน ไม่น่าจะอัดฉีดเงินเข้าสู่ระบบครั้งเดียว 5 เเสนล้านเหรียญสหรัฐ เเต่อย่างไรก็ตาม ธปท.จะยังติดตามดูภาวะเงินทุนไหลเข้า อย่างใกล้ชิดต่อไป 
"ผลกระทบเงินอัดฉีดที่เฟดจะปล่อยเข้าสู่ระบบระรอกใหม่ น่าจะกระทบไม่มาก เพราะน่าจะเป็นการทยอยทำ ทำให้การเคลื่อนไหวค่าเงินบาทในช่วงนี้ ค่อนข้างนิ่ง เนื่องจากสัปดาห์ก่อนหน้าถึงวันนี้ เงินบาทยังค่อนข้างนิ่ง อยู่ที่ระดับ 29.82 -29.83 ทำให้ธปท.กังวลน้อยลง เพราะเงินบาทเริ่มปรับตัวได้ทั้ง 2 ด้าน เเละเริ่มมีเเรงซื้อเงินเหรียญสหรัฐเข้ามามากขึ้น"น.ส.วงษ์วธู กล่าว